El Festival de Sant Sebastià s'embolcalla amb la bandera del glamur | Diari Maresme
Ethan Hawke | ‘Los siete magníficos’
Ethan Hawke rebrà un dels Premis Donostia del 64è Festival de Sant Sebastià el diumenge 17 de setembre en una gala al cinema Kursaal per commemorar els seus trenta anys de carrera. Després es projectarà el remake de “Los siete magníficos” –film fora de competició – d’Antoine Fuqua on el cèlebre actor participa acompanyat de Denzel Washington, Chris Pratt, Vincent D’Onofrio, Byung-Hun Lee, Peter Sarsgaard o Haley Bennett.
La secció Perles del festival basc s’erigeix en uns dels reclams més cobejats pels bons aficionats al cinema ja que ofereix un ampli catàleg corresponent als films més lloats de l’any, un reconeixement corroborat gràcies a diversos premis obtinguts en festivals de cinema de primer ordre com Cannes, Venècia o Berlín.
També concorre en aquesta secció “Neruda”, la sisena pel·lícula del prestigiós cineasta xilè Pablo Larraín – “NO” o “El club”-, en què s’ofereix un singular i atípic retrat biogràfic del poeta Pablo Neruda. La pel·lícula està protagonitzada per Gael García Bernal, Luis Gnecco, Mercedes Morán i Pablo Derqui, més la col·laboració d’Emilio Gutiérrez Caba.
A les seccions habituals que arrodoneixen el certamen donostiarra, com Nous Directors, Horitzons Llatins, Zinemira – dedicada al cinema basc- o Savage Cinema, enguany cal sumar-hi una secció de nova fornada, Zabaltegi-Tabakalera. Una secció paral·lela d’altura i ben apetitosa que aplegarà noms de referència del cinema d’autor.